SL Uradni list Evropske unije C 305/34

Obvestilo Nadzornega organa Efte o neformalnih navodilih, ki se nanašajo na nova vprašanja v zvezi s členoma 53 in 54 Sporazuma EGP, ki izhajajo iz posameznih primerov (dopisi z neformalnimi navodili)

(2006/C 305/13)

A. To obvestilo je izdano na podlagi pravil Sporazuma o Evropskem gospodarskem prostoru (v nadaljnjem besedilu „Sporazum EGP“) in Sporazuma med državami Efte o ustanovitvi Nadzornega organa in Sodišča (v nadaljnjem besedilu „Sporazum o Nadzornem organu in Sodišču“).

B. Evropska komisija (v nadaljnjem besedilu „Komisija“) je izdala obvestilo, naslovljeno „Obvestilo Komisije o neformalnih navodilih, ki se nanašajo na nova vprašanja v zvezi s členoma 81 in 82 Pogodbe ES, ki izhajajo iz posameznih primerov (dopisi z neformalnimi navodili)“. (1) Ta akt, ki ni zavezujoč, vsebuje načela in pravila, ki jih Komisija upošteva na področju konkurence. Obvestilo tudi pojasnjuje, kako namerava Komisija podjetjem zagotavljati neformalna navodila.

C. Nadzorni organ Efte meni, da zgoraj navedeno obvestilo zadeva EGP. Nadzorni organ sprejema to obvestilo skladno s pristojnostmi iz člena 5(2)(b) Sporazuma o Nadzornem organu in Sodišču, da bi se ohranili enaki pogoji konkurence in zagotovila enotna uporaba pravil konkurence EGP po vsem evropskem gospodarskem prostoru. Pri uporabi ustreznih pravil EGP za posamezen primer (2) namerava spoštovati načela in pravila, določena v tem obvestilu.

D. Namen tega obvestila je zlasti pojasniti, kako namerava Nadzorni organ Efte zagotavljati neformalna navodila v zvezi z njihovo uporabo členov 53 in 54 Sporazuma EGP v določenem primeru.

E. To obvestilo se uporablja za primere, v katerih je Nadzorni organ pristojni nadzorni organ na podlagi člena 56 Sporazuma EGP.

I. POGLAVJE II DELA I PROTOKOLA 4 K SPORAZUMU O NADZORNEM ORGANU IN SODIŠČU

1. Poglavje II dela I Protokola 4 k Sporazumu o Nadzornem organu in Sodišču (3) (v nadaljnjem besedilu „Poglavje II“) vzpostavlja nov sistem za izvrševanje členov 53 in 54 Sporazuma EGP v stebru Efte. Čeprav je poglavje II oblikovano tako, da se ponovno osredotoči na primarno nalogo učinkovitega izvrševanja pravil konkurence, to poglavje prav tako ustvarja pravno varnost, ker zagotavlja, da so sporazumi (4), ki spadajo pod člen 53(1), a izpolnjujejo pogoje iz člena 53(3), veljavni in v celoti izvršljivi od začetka brez predhodne odločitve organa, pristojnega za konkurenco (člen 1 poglavja II).

2. S tem ko okvir poglavja II uvaja sistem, v katerem lahko Nadzorni organ Efte, organi držav Efte, pristojni za konkurenco in sodišča držav Efte v celoti uporabljajo člena 53 in 54, omejuje tveganje nedosledne uporabe z vrsto ukrepov, s čimer zagotavlja prvotni vidik pravne varnosti za gospodarske družbe, tj. da se pravila konkurence uporabljajo na dosleden način na celotnem ozemlju, ki ga zajema Sporazum EGP.

3. Podjetja so na splošno primerna za oceno zakonitosti svojih dejanj na način, ki jim omogoča sprejeti odločitev na podlagi prejetih informacij o tem, ali lahko nadaljujejo s sporazumom ali prakso in v kakšni obliki. Blizu so dejanskemu stanju in imajo na razpolago okvir pravnih aktov, ki ustrezajo uredbam Skupnosti o skupinskih izjemah iz priloge XIV k Sporazumu EGP (v nadaljnjem besedilu „skupinske izjeme“), sodna praksa in praksa odločanja ter obsežna navodila v smernicah in obvestilih Nadzornega organa Efte (5).

4. Ob reformi pravil o izvajanju členov 53 in 54, ki jo izvršuje poglavje II, in obstoječih skupinskih izjem so bila obvestila in smernice Nadzornega organa Efte revidirana za zagotavljanje nadaljnje pomoči gospodarskim subjektom pri samooceni. Nadzorni organ je tudi predložil smernice o uporabi člena 53(3) (6). To v veliki večini primerov omogoča podjetjem, da ocenijo svoje sporazume v zvezi s členom 53. Nadalje bo Nadzorni organ naložil več kot simbolične globe (7) le v primerih, v katerih se ugotovi, da določeno vedenje pomeni kršitev v horizontalnih instrumentih ali v sodni praksi in praksi odločanja.

5. Kadar primeri, kljub zgoraj omenjenim elementom, povzročijo resnično nejasnost, ker pomenijo nova ali nepojasnjena vprašanja za uporabo členov 53 in 54, lahko posamezna podjetja Nadzorni organ Efte prosijo za neformalna navodila. Kadar meni, da je primerno in da se nanaša na njegovo izvrševanje prednostnih nalog, lahko Nadzorni organ zagotovi taka navodila o novih vprašanjih glede razlage členov 53 in/ali 54 v pisni izjavi (dopis z neformalnimi navodili). To obvestilo določa podrobnosti tega instrumenta.

II. OKVIR ZA PRESOJO, ALI NAJ SE OBJAVI DOPIS Z NEFORMALNIMI NAVODILI

6. Poglavje II Nadzornemu organu Efte dodeljuje pristojnosti, da učinkovito preganja kršitve členov 53 in 54 in naloži sankcije (8). Eden glavnih ciljev poglavja II je zagotoviti učinkovito izvrševanje pravil konkurence EGP z odstranitvijo prejšnjega sistema uradnega obveščanja in tako omogočiti Nadzornemu organu, da se osredotoči na politiko izvrševanja za najresnejše kršitve.

7. Čeprav poglavje II ne posega v možnost Nadzornega organa Efte, da posameznim podjetjem ponudi neformalna navodila, kot je določeno v tem obvestilu, ta možnost ne bi smela ovirati glavnega cilja poglavja II, ki je zagotoviti učinkovito izvrševanje. Nadzorni organ lahko torej zagotovi neformalna navodila posameznim podjetjem samo pod pogojem, da je to združljivo z njihovim izvrševanjem prednostnih nalog.

8. Glede na točko 7 bo Nadzorni organ Efte ob prejemu zahtevka za dopis z neformalnimi navodili proučil, ali ga je primerno obdelati. Dopis z neformalnimi navodili se lahko objavi le, če so izpolnjeni naslednji kumulativni pogoji: a) Temeljita ocena sporazuma ali ravnanja glede na člena 53 in/ali 54 Sporazuma EGP sproža vprašanje uporabe zakona, ki ga ne pojasnjuje obstoječi pravni sistem EGP, ki vključuje sodno prakso Sodišča Efte in Sodišč Skupnosti, niti javno dostopna splošna navodila ali precedens v postopku odločanja ali prejšnji dopisi z neformalnimi navodili Nadzornega organa Efte ali Komisije (9). b) Prima facie ovrednotenje posebnosti in ozadja primerov kaže, da je pojasnitev novega vprašanja z dopisom z neformalnimi navodili koristno ob upoštevanju naslednjih elementov: — gospodarska pomembnost s stališča potrošnika blaga ali storitev, ki so omenjene v sporazumu ali dejanjih, in/ali — obseg, ki mu sporazum ali praksa ustreza ali do katerega mora ustrezati bolj razširjeni gospodarski uporabi na trgu, in/ali — obseg naložb, povezanih s transakcijo glede na velikost zadevnih podjetij, in obseg, do katerega se transakcija nanaša na strukturno operacijo, kot je ustanovitev nepopolno opravilno sposobne mešane družbe. c) Dopis z neformalnimi navodili je možno objaviti na podlagi posredovanih podatkov, kar pomeni, da nadaljnje iskanje dejstev ni potrebno.

9. Nadzorni organ Efte bo nadalje proučil zahtevek za dopis z neformalnimi navodili v eni od naslednjih okoliščin: — zastavljena vprašanja v zahtevku so enaka ali podobna vprašanjem, postavljenim v postopku, ki teče na Sodišču Efte, Sodišču Evropskih skupnosti ali Sodišču prve stopnje Evropskih skupnosti; — sporazum ali praksa, na katerega se nanaša zahtevek, je v postopku pred Nadzornim organom, sodiščem države Efte ali organom države Efte, pristojnim za konkurenco.

10. Nadzorni organ Efte ne bo obravnaval hipotetičnih vprašanj in ne bo objavil dopisov z neformalnimi navodili o sporazumih ali praksah, ki jih stranke ne izvajajo več. Podjetja lahko Nadzornemu organu vseeno predložijo zahtevek za dopis z neformalnimi navodili glede predvidenih vprašanj, sproženih v sporazumu ali praksi, tj. pred izvajanjem tega sporazuma ali prakse. V tem primeru je morala transakcija doseči dovolj napredno stopnjo za proučitev zahtevka.

11. Zahtevek za dopis z neformalnimi navodili ne vpliva na pristojnost Nadzornega organa Efte za sprožanje postopkov v skladu s poglavjem II glede na dejstva, predložena v zahtevku.

III. KAKO ZAPROSITI ZA NAVODILA

12. Zahtevek lahko predložijo podjetje ali podjetja, ki so sklenila ali nameravajo skleniti sporazum ali prakso, ki lahko spadajo v področje uporabe členov 53 in/ali 54 Sporazuma EGP glede na vprašanja razlage, ki jih sprožijo taki sporazumi ali ravnanja.

13. Zahtevek za dopis z neformalnimi navodili pošljite na naslednji naslov: EFTA Surveillance Authority Competition and State Aid Directorate Rue Belliard 35 B-1040 Bruxelles/Brussel

14. Za zahtevek ni nobenega obrazca. V predloženem zahtevku je potrebno navesti naslednje: — identiteto vseh zadevnih podjetij ter en naslov za stike z Nadzornim organom Efte; — določena vprašanja, za katere želite navodila; — popolne in izčrpne informacije o vseh točkah, pomembnih za strokovno oceno postavljenih vprašanj, vključno z ustrezno dokumentacijo; — podrobno argumentiranje ob upoštevanju točke 8(a), zakaj je zahtevek (a) novo vprašanje (nova vprašanja); — vse druge informacije, ki omogočajo oceno zahtevka ob upoštevanju vidikov, razloženih v točkah 8–10 tega obvestila, zlasti vključno z izjavo, da sporazum ali praksa, na katerega se nanaša zahtevek, ni v postopku pred sodiščem države Efte ali organom države Efte, pristojnim za konkurenco; — kadar zahtevek vsebuje elemente, ki so poslovne skrivnosti, jasno opredelitev teh elementov; — kakršne koli druge podatke ali dokumentacijo, ki je pomembna za posamezen primer.

IV. OBDELAVA ZAHTEVKOV

15. Nadzorni organ Efte bo načeloma ocenil zahtevke na podlagi predloženih podatkov. Ne glede na točko 8(c) lahko Nadzorni organ uporabi dodatne podatke, ki so na voljo v javno dostopnih virih, prejšnjih postopkih ali katerih koli drugih virih, in lahko prosi vlagatelja(-je), da predloži(-jo) dodatne podatke. Za podatke, ki jih predložijo vlagatelji, veljajo običajna pravila o poslovnih skrivnostih.

16. Nadzorni organ Efte lahko izmenjuje predložene podatke s Komisijo in organi držav Efte, pristojnimi za konkurenco, in jih od njih tudi prejme. Preden objavi dopis z neformalnimi navodili se lahko o vsebini zahtevka pogovori s Komisijo in organi držav Efte, pristojnimi za konkurenco.

17. Kadar Nadzorni organ Efte ne objavi dopisa z neformalnimi navodili, skladno s tem obvesti vlagatelja(-je).

18. Podjetje lahko kadar koli umakne zahtevek. Predloženi podatki v okviru zahtevka za navodila v vsakem primeru ostanejo pri Nadzornem organu Efte in se lahko uporabijo v kasnejših postopkih v skladu s poglavjem II (glej točko 11 zgoraj).

V. DOPISI Z NEFORMALNIMI NAVODILI

19. V dopisu z neformalnimi navodili so navedeni: — kratek opis dejstev, na katerih dopis temelji; — glavni pravni argumenti, ki Nadzornemu organu Efte pomenijo podlago za razumevanje novih vprašanj, ki se nanašajo na člena 53 in/ali 54, zastavljenih v zahtevku.

20. Dopis z neformalnimi navodili je lahko omejen na del vprašanj, zastavljenih v zahtevku. Poleg vidikov, navedenih v zahtevku, lahko vključuje tudi dodatne vidike.

21. Dopisi z neformalnimi navodili bodo objavljeni na spletni strani Nadzornega organa Efte ob upoštevanju upravičenega interesa podjetij za zaščito njihovih poslovnih skrivnosti. Nadzorni organ se bo pred izdajo dopisa z neformalnimi navodili o javni različici dogovoril z vlagatelji.

VI. UČINKI DOPISOV Z NEFORMALNIMI NAVODILI

22. Namen dopisov z neformalnimi navodili je predvsem pomagati podjetjem, da sama izvedejo strokovno oceno svojih sporazumov in praks.

23. Dopis z neformalnimi navodili ne more vplivati na oceno istega vprašanja, ki jo je izdelalo Sodišče Efte ali Sodišči Skupnosti.

24. Kadar sporazum ali praksa tvorita dejansko podlago za dopis z neformalnimi navodili, Nadzornemu organu Efte ni onemogočeno, da kasneje pregleda ta isti sporazum ali prakso v postopku v skladu s poglavjem II, zlasti na podlagi pritožbe. V tem primeru bo Nadzorni organ upošteval prejšnji dopis z neformalnimi navodili, ki je zlasti odvisen od sprememb na podlagi dejstev, za kakršne koli nove vidike, ki jih je sprožila pritožba v razvoju sodne prakse Sodišča Efte, Sodišč Skupnosti ali širših sprememb politike Nadzornega organa.

25. Dopisi z neformalnimi navodili niso odločitve Nadzornega organa Efte in ne zavezujejo sodišč ali organov, pristojnih za konkurenco v državah Efte, ki so pristojne za uporabo členov 53 in 54. Vendar je sodiščem in organom, pristojnim za konkurenco v državah Efte, dopuščeno, da upoštevajo dopise z neformalnimi navodili, ki jih je izdal Nadzorni organ, če se jim zdi, da sodijo v kontekst primera.

(1) UL C 101, 27.4.2004, str. 78–80.

(2) Pristojnost za obravnavanje posameznih primerov iz člena 53 in 54 Sporazuma EGP je razdeljena med Nadzorni organ Efte in Komisijo po pravilih iz člena 56 Sporazuma EGP. Samo eden od nadzornih organov je pristojen za obravnavanje katerega koli danega primera.

(3) Ko je začel veljati Sporazum, ki je spreminjal Protokol 4 k Sporazumu med državami Efte o ustanovitvi Nadzornega organa in Sodišča z dne 24. septembra 2004, se je poglavje II Protokola 4 k Sporazumu o Nadzornem organu in Sodišču do velike mere začelo odražati v stebru Efte, Uredba Sveta (ES) št. 1/2003 (UL L 1, 4.1.2003, str. 1).

(4) V tem Sporočilu je izraz „sporazum“ uporabljen za sporazume, sklepe podjetniških združenj in usklajena ravnanja. Izraz „prakse“ se nanaša na ravnanje prevladujočih podjetij. Izraz „podjetje“ enakovredno zajema „podjetniško združenje“.

(5) Večina omenjenih besedil je na voljo na

http://www.eftasurv.int/fieldsofwork/fieldcompetition/ ali na http://europa.eu.int/comm/competition/index_en.html.

(6) Obvestilo Nadzornega organa Efte – Smernice o uporabi člena 53(3) Sporazuma EGP – še neobjavljeno.

(7) Simbolične globe bodo običajno znašale 1 000 EUR, glej Smernice Nadzornega organa Efte o načinu določanja glob, uvedenih po pravilih konkurence EGP, UL C 10, 16.1.2003, str. 16 in Dodatek EGP k UL št. 3, 16.1.2003, str. 6.

(8) Glej še posebej člene 7–9, 12, 17–24 in 29 poglavja II dela I Protokola 4 k Sporazumu o Nadzornem organu in Sodišču.

(9) Člen 6 Sporazuma EGP določa, da se ne glede na prihodnji razvoj sodne prakse določbe tega sporazuma, kolikor so po vsebini enake ustreznim pravilom Pogodbe o ustanovitvi Evropske gospodarske skupnosti in Pogodbe o ustanovitvi Evropske skupnosti za premog in jeklo ter aktov, sprejetih za uporabo teh dveh pogodb, pri njihovem izvajanju in uporabi razlagajo v skladu z ustreznimi odločitvami Sodišča Evropskih skupnosti, sprejetimi pred podpisom Sporazuma EGP. Glede pomembnih odločitev Sodišča, ki so bile izrečene po podpisu Sporazuma EGP, iz člena 3(2) Sporazuma o Nadzornem organu in Sodišču Evropskih skupnosti sledi, da Nadzorni organ Efte in Sodišče Efte upoštevata načela Sporazuma, določena s temi odločitvami. Kot je navedeno v členu 58 Sporazuma EGP in v Protokolu 23, morata Nadzorni organ in Komisija sodelovati med drugim zaradi spodbujanja homogenega izvajanja, uporabe in razlage Sporazuma EGP. Čeprav odločitve Komisije in neuradni dopisi z neformalnimi navodili niso zavezujoči za Nadzorni organ, si bo slednji tako prizadeval, da bo upošteval prakse odločanja Komisije.